十六夜府會湖光亭呈世美
作者：鄒浩
朝代：宋

paragraphs: 使君終宴先歸休，菱盤藻带妨移舟。
湖邊何處月已到，觀音堂下寒光浮。
鼎來談笑托新興，沉沉萬籟乾坤幽。
雲端飛翼弄清靄，波間戲鬛吹輕漚。
凉飈襲塵了無迹，似動不動蒹葭洲。
却觀落日倚欄處，天東縹緲横高樓。
不須要月共形影，吾曺兹焉成獻酬。
单衣盈露坐忘返，亦忘佳客相與留。
始知人世惡塵土，生平今夕方中秋。
昨宵蓮社二三子，借問賞心如此不。